JY LEES NOU KYK: 'n Melktert, 'n dief, en 'n jaagtog ter see!
Wat sou jy doen as iemand jou varsgebakte melktert gaps? Dalk die dief agternasit op 'n waterponie?
Lida Kruger, haar broer Christiaan en hulle vriende, Luke Lisiecki, Nardus Grobler en Nino Caratelli het dié toneel opgevoer as deel van hulle inskrywing vir ons melktertkompetisie. Jy kan ook na die video op hulle Instagramblad kyk.
Kan jy nóg meer kreatief wees? Dis maklik om in te skryf. Maak só:
1. Kry 'n melktert in die hande tussen 1 en 28 Februarie 2019!
2. Neem 'n foto (of video!). Plaas dit op jou Facebook-blad of Instagram-profiel en merk dit #mymelktert2019 (of #mymilktart2019 in Engels) en #ladismith
3. Eet (die res van) die melktert.
Onthou, jy kan vanjaar gróót pryse wen met jou melktertfoto's of -video's danksy Ladismith Kaas. 1ste prys: 'n weeklange vakansie vir 2 by Kob Inn Beach Resort langs die Wildekus ter waarde van R20 000! Lees meer hier.
Wen pryse met jou melktertfoto's of -video's!
Ons gesels met Lida Kruger
Lida en haar vriende is Suid-Afrikaners wat in die Bazaruto-eilandgroep in Mosambiek bly. Dit is ook waar die video verfilm is.
Hoekom het julle besluit om die video te maak?
Ek het my broer Christiaan en vriend Luke van die melktertkompetisie vertel nadat ek dit in Weg-tydskrif gesien het, en besluit ons moet inskryf.
Hulle is beide ywerige fotograwe, so hulle sou kon help om 'n wenfoto te neem. Toe ons idees bespreek het, het iemand gesê: "Hoekom maak ons nie 'n video nie?"
Vertel ons wat agter die skerms gebeur het?
Die proses om die video te maak was smaaklik, en hope pret! Ons het 'n duidelike idee gehad wat ons wil afneem. Christiaan was vasbeslote dat een van die waterponies moet ontplof, soos iets uit 'n Michael Bay-fliek… maar ons begroting was 'n bietjie te klein daarvoor. Ek het net een melktert gemaak vir die video – terloops, dit is nogal moeilik om 'n melktert te balanseer terwyl jy 'n waterponie bestuur.
Christiaan was vasbeslote dat een van die waterponies moet ontplof, soos iets uit 'n Michael Bay-fliek…
Luke het in 'n stadium van die boot afgeval, maar op 'n manier gekeer dat die melktert in die water beland. Dit het ons vier dae gevat om die video te maak – beplanning, verfilming en redigering ingesluit!